QORAQALPOGʻISTON RESPUBLIKASI BUDJETI, MAHALLIY BUDJETLARGA BUDJET SSUDALARI BERISh VA OLINGAN BUDJET SSUDALARINI QAYTARISh TARTIBI TOʻGʻRISIDA NIZOMNI TASDIQLASh HAQIDA
(order, 2021-03-03)

Oʻzbekiston Respublikasining “Budjet tizimi toʻgʻrisida”gi Qonuniga muvofiq budjet ssudalarini cheklangan muddatlarini hamda berish tartibini belgilash maqsadida buyuraman: 1. Qoraqalpogʻiston Respublikasi budjeti, mahalliy budjetlarga budjet ssudalarini berish va olingan budjet ssudalarini toʻlash tartibi toʻgʻrisidagi nizom ilovaga muvofiq tasdiqlansin. 2. Mazkur qaror u Oʻzbekiston Respublikasi Adliya vazirligida davlat roʻyxatiga olingan kundan boshlab oʻn kun oʻtgach amalga kiritilsin. 3. Mazkur buyruq ijrosini nazorat qilish moliya vaziri oʻrinbosarlari D. Kuchkarov va M. Abduraxmonov zimmasiga yuklatilsin. 1. Mazkur Nizom Oʻzbekiston Respublikasining “Budjet tizimi toʻgʻrisida”gi Qonuniga muvofiq ishlab chiqilgan boʻlib, budjet ssudalarini (bundan buyon matnda ssudalar deb yuritiladi) berish va qaytarish tartibi va cheklangan muddatlarini belgilaydi. 2. Ssudalar: a) respublika budjetidan — Qoraqalpogʻiston Respublikasi budjeti, viloyatlar va Toshkent shahar budjetlariga; b) Qoraqalpogʻiston Respublikasi budjetidan — quyi turuvchi Qoraqalpogʻiston Respublikasi tarkibiga kiruvchi shaharlar va tumanlar budjetlariga; v) viloyat budjetidan — quyi turuvchi viloyat boʻysunuvidagi shaharlar va viloyat tarkibiga kiruvchi tumanlar budjetlariga; g) Toshkent shahar budjetidan — quyi turuvchi Toshkent shahri tarkibiga kiruvchi tumanlar budjetlariga; d) tarkibida tumanlari mavjud boʻlgan shahar budjetidan — quyi turuvchi shahar tarkibiga kiruvchi tuman budjetlariga; e) tuman budjetidan — quyi turuvchi tumanlar boʻysunuvidagi shahar budjetlariga beriladi. 3. Sudlar budjet manbalarining toʻliq safarbar qilinishi tegishli birinchi darajali xarajatlar va muhim chora-tadbirlarni moliyalashtirilishini taʼminlamagan hollarda yuqori turuvchi budjetdan beriladi. Ssudalar: a) daromadlar tushumi va xarajatlarni amalga oshirish oʻrtasidagi rejali vaqtinchalik kassa uzilishlarini qoplash; b) daromadlar tushumi va xarajatlarni amalga oshirish oʻrtasidagi haqiqiy vaqtinchalik kassa uzilishlarini qoplash; v) Qoraqalpogʻiston Respublikasi budjeti va mahalliy budjetlarning rejali xarajatlarini maqsadli moliyalashtirish sxemalarini amalga oshirish uchun beriladi. 4. Yuqori turuvchi budjet mablagʻlari hisobidan ssudalar quyi turuvchi budjetlarga quyidagi muddatlarga berilishi mumkin: a) rejali vaqtinchalik kassa uzilishini qoplash uchun — moliya yilining 9 (toʻqqiz) kalendar oyigacha; b) haqiqiy vaqtinchalik kassa uzilishlarini qoplash uchun — 3 (uch) kalendar oyigacha; v) maqsadli moliyalashtirish sxemasini amalga oshirish uchun — 1 (bir) kalendar oyigacha. 5. Kelgusi moliya yili uchun tegishli budjetning yillik daromadlar va xarajatlar hajmlarini choraklar boʻyicha taqsimotini tuzishda har bir chorakda daromad va xarajatlar oʻrtasidagi rejali vaqtinchalik kassa uzilishini qoplash uchun ssudalar Oʻzbekiston Respublikasi Moliya vazirligining 2001-yil 26-martdagi 29-son buyrugʻi bilan tasdiqlangan Qoraqalpogʻiston Respublikasi budjeti va mahalliy budjetlarda nazarda tutilgan daromad va xarajatlari hajmlarini choraklar boʻyicha taqsimlash, budjet ijrosi jarayonida kiritiladigan oʻzgartirishlar hisobini yuritish, budjetda koʻzda tutilgan chora-tadbirlar va tashkilotlarni moliyalashtirish tartibi toʻgʻrisidagi Yoʻriqnomada (roʻyxat raqami 1025, 2001-yil 12-aprel) (Meʼyoriy hujjatlari axborotnomasi, 2001-y., 7-son) belgilangan tartibda nazarda tutiladi. Rejali yoki haqiqiy vaqtinchalik kassa uzilishlari vujudga kelganda, shuningdek Qoraqalpogʻiston Respublikasi budjeti, viloyatlar va Toshkent shahar budjetlarining rejali xarajatlarini maqsadli moliyalashtirish sxemasi boʻyicha ssudaga ehtiyoj yuzaga kelganda Qoraqalpogʻiston Respublikasi Vazirlar Kengashi, tegishli Toshkent shahri va viloyatlarning hokimlari (ularning oʻrinbosarlari) Oʻzbekiston Respublikasi Moliya vazirligiga ssuda berilishi toʻgʻrisida yozma soʻrov bilan murojaat qiladilar. Xuddi shunday tartibda shahar va tuman hokimlari (ularning oʻrinbosarlari) yuqori turuvchi hokimiyatlar moliya organlariga ssuda berilishi toʻgʻrisida yozma soʻrov bilan murojaat qiladilar. 6. Budjetga daromadlarning oʻz vaqtida tushmaganligi yoki qoʻllanilgan chora-tadbirlar tegishli budjet daromad va xarajatlari balansliligini taʼminlash imkonini bermagan yoki budjet xarajatlarini oldindan moliyalashtirish zarurati yuzaga kelgan hollarda ssuda berilishi toʻgʻrisida yozma soʻrov bilan murojaat qilinishiga asos boʻlishi mumkin. 7. Ssuda berilishi toʻgʻrisida yozma soʻrovga tegishli moliya organlari rahbari tomonidan imzolangan ssudaga boʻlgan ehtiyojlar asoslantirilgan hisob-kitoblar va ssuda olish haqida shartnoma loyihasi ilova qilinadi. 8. Ilova qilingan hisob-kitoblarda kassa uzilishi yuzaga kelish sabablarining batafsil tahlili keltirilishi lozim hamda quyidagilarni: a) budjetning haqiqiy ijrosi haqidagi yil boshidan oxirgi hisobot davrigacha boʻlgan maʼlumotlarni; b) kassa uzilishi yuzaga keladigan hisobot davri uchun aniqlangan daromadlar tushumining prognozini; v) budjet oldidagi qarzdorliklar summasi va ularning paydo boʻlish sabablari, hudud boʻyicha qarzdorliklar dinamikasi; g) tegishli davrda budjetda nazarda tutilgan tip, obyekt va kichik obyektlar boʻyicha birinchi darajali xarajatlar summasini; d) kutilayotgan daromadlar tushumi, shu jumladan soliq turlari boʻyicha hamda tegishli hisobot davrida kutilayotgan xarajatlarni; e) soʻralayotgan ssudalar hajmi va uni toʻlash muddatlarini; j) kassa uzilishining yuzaga kelish sabablarini tushuntirishni, soʻrovning asoslanganligini, shuningdek ssudani oʻz vaqtida qaytarilishini taʼminlovchi chora-tadbirlar rejasini oʻz ichiga olishi lozim. 9. Ssuda soʻrovini koʻrib chiqayotgan va ssuda beradigan yuqori turuvchi moliya organi qaror qabul qilish uchun zarur boʻlgan qoʻshimcha axborot va hisob-kitoblarni soʻrashi mumkin. 10. Hujjatlar toʻliq taqdim etilmagan hollarda ssuda berilishi toʻgʻrisidagi soʻrov koʻrib chiqilmaydi. 11. Barcha hisob-kitoblar ikki nusxada tegishli moliya organlari tomonidan tayyorlanib, bir nusxasi ushbu moliya organida saqlanadi, ikkinchisi esa yuqori turuvchi organga taqdim etiladi. 12. Oʻzbekiston Respublikasi Moliya vazirligi Qoraqalpogʻiston Respublikasi Moliya vazirligi, Toshkent shahri va viloyatlarning moliya boshqarmasidan ssuda berish toʻgʻrisidagi soʻrovni olgandan soʻng Oʻzbekiston Respublikasi Moliya vazirligining Hududlar moliyasi bosh boshqarmasi Davlat budjeti bosh boshqarmasi bilan birgalikda hisob-kitoblarni, shuningdek ssuda berish uchun asoslarni koʻrib chiqadi va Oʻzbekiston Respublikasi Moliya vazirligi rahbariyatiga ssuda berish yoki rad etish toʻgʻrisidagi aniq takliflar bilan yozma xulosa kiritadi. Xuddi shunday tartibda quyi moliya organlaridan yuqori turuvchi moliya organlariga taqdim etilgan ssuda berish toʻgʻrisidagi soʻrovlar yuqori turuvchi moliya organlarining budjet boʻlimlari tomonidan koʻrib chiqiladi hamda tegishli moliya organi rahbariyatiga yozma xulosa kiritadi. Ijobiy xulosada berilishi taklif etilayotgan ssuda hajmi, uning maqsadli yoʻnaltirilganligi va uni toʻlash muddatlari koʻrsatiladi. Salbiy xulosada ssuda berilishi mumkin emasligi toʻgʻrisida aniq sabablar va asoslar koʻrsatiladi. 13. Yozma ijobiy xulosa asosida Oʻzbekiston Respublikasi moliya vaziri, Qoraqalpogʻiston Respublikasi moliya vaziri, viloyatlar va Toshkent shahri moliya bosh boshqarmalari boshligʻi, shaharlar, tumanlar moliya boʻlimlari mudirlari ssuda boʻyicha qaror qabul qiladilar. Budjet ssudasini berish uchun asos va hisob-kitoblarni koʻrib chiqish, shuningdek budjet ssudasini berish yoki rad etish toʻgʻrisidagi qaror qabul qilish soʻrov kelib tushgan kundan boshlab oʻn kun muddatda amalga oshiriladi. Xulosa asosida moliya organi rahbarining ssuda berish toʻgʻrisidagi qarori bilan ssuda oluvchi moliya organi va ssuda beruvchi moliya organi oʻrtasida ssuda berish toʻgʻrisidagi shartnoma rasmiylashtiriladi. 14. Ssuda berish rad etilganda soʻrov taqdim etuvchi yozma ravishda rad etishning aniq sabab va asoslarini koʻrsatgan holda tegishli moliya organi tomonidan xabar beriladi. 15. Ssuda tegishli budjetdan ssuda berish toʻgʻrisidagi shartnomada belgilangan muddatda mablagʻlarni toʻlov topshiriqnomasi orqali koʻchirish yoʻli bilan beriladi. 16. Ssudani qaytarish ssuda berish toʻgʻrisidagi shartnomada qatʼiy belgilangan muddatda, qoida tariqasida pul mablagʻlari bilan amalga oshiriladi. 17. Ssudani qaytarish quyidagicha amalga oshiriladi: a) ssuda olgan mahalliy budjetga tushgan mablagʻlar hisobidan toʻlov topshiriqnomasi orqali oʻtkazish; b) yuqori turuvchi budjetdan quyi turuvchi budjetlarga yoʻnaltirilgan rejalashtirilgan dotatsiya (subvensiyalar) evaziga oʻzaro hisobga olish; v) yuqori turuvchi va quyi turuvchi budjetlar oʻrtasida oʻzaro hisoblar boʻyicha ularning qarzdorligini oʻzaro hisob-kitob qilish; g) ssuda olgan mahalliy budjetning asosiy hisob raqamiga ssuda bergan moliya organi tomonidan mablagʻlarni inkasso topshiriqnomalari orqali undirish. 18. Ssuda boʻyicha muddati oʻtkazib yuborilgan qarzdorliklarni toʻlash uchun mablagʻlarni inkasso topshiriqnomalari orqali hisobdan chiqarish budjet tashkiloti xodimlariga ish haqini toʻlash, ish haqini hisoblash, stipendiyalar, nafaqalar boʻyicha birlamchi xarajatlar toʻliq hudud boʻyicha qoplangandan soʻng amalga oshiriladi. 19. Budjet ssudalarini qaytarish muddatlarini uzaytirish budjet ssudasini oluvchida uni oʻz vaqtida toʻlash imkoniyatini istisno etadigan moliyaviy qiyinchiliklar yuzaga kelgan hollarda amalga oshiriladi. Budjet ssudalarini qaytarish muddatlarini uzaytirish toʻgʻrisidagi soʻrov ssuda bergan moliya organi rahbariyati tomonidan koʻrib chiqiladi. Ssuda oluvchi ssuda toʻlash muddatining tugashidan ikki hafta oldin, dekabrda esa joriy yilning 15-dekabridan kechikmasdan iltimosnoma joʻnatadi. 20. Budjet ssudalarini toʻlash muddatlarini uzaytirish mazkur Nizomda ssuda berish uchun belgilangan tartibda va shartlarda rasmiylashtiriladi. Bunda ssuda berish toʻgʻrisidagi shartnomaga qonunchilikda belgilangan tartibda tegishli oʻzgartirish va qoʻshimchalar kiritiladi. 21. Keyingi moliya yiliga budjet ssudalarini toʻlash muddatlarini uzaytirishda, qaytarish muddatlari uzaytirilgan ssudalardan foydalanish uchun toʻlov belgilanishi mumkin. Toʻlov hajmi (foiz stavkasi) ssuda beruvchi moliya organi rahbari tomonidan belgilanadi. 22. Qoraqalpogʻiston Respublikasi Moliya vaziri, Toshkent shahri va viloyatlar moliya bosh boshqarmalari boshliqlari, tuman va shahar moliya boʻlimlari mudirlari ssuda berish toʻgʻrisidagi soʻrovga taqdim etilayotgan hisob-kitoblarning toʻgʻriligi va xolisligiga, shuningdek uning maqsadli foydalanilishi va oʻz vaqtida toʻlanishiga shaxsan javobgardirlar. 23. Olingan ssudalardan maqsadsiz foydalanganlik holatlari aniqlanganda, tegishli moliya organlari rahbarlari qonunchilikda belgilangan tartibda javobgarlikka tortiladilar.